Di tazwara ad tsirdeḍ taḍuṭ, mi tekkaw ad tt-tezwiḍ s yimezwi, ad tt-tesqardec s uqerdac s tuẓla n yiḍarren umbeɛd mi tekkfiḍ s usqerdec ad d-tedmeḍ iẓḍi yesɛan tagecrart s yin akkin ad tedmeḍ taqessult ad telmeḍ aḍref mi tekkfiḍ tulma ad tegreḍ aẓeṭṭa ad d-tawiḍ snat n tlawin kemmini d tis tlata ad d-theggiḍ isegra, tilawin-nni mi ara gren-t aẓeṭṭa ta ad teṭṭef asegru, tayeḍ ad teṭṭef asegru nniḍen. Asegru-agi yesɛa lexyuḍ qqaren-asen tisugra mkul lxiḍ ad iɛeddi deg-s, ad as-xedmen-t timeɣnejt, timeɣnejt-nni tetteg-d rruḥ, d amrar neɣ d lxiḍ alamma yekfa. Mi tegreḍ ad teggeḍ ageṭṭum ad ternuḍ timeẓḍa d wamek ara tzerɛeḍ lebden akk kamel. Mi ara tekfuḍ ad jebden-t tlawin-nni di rrebɛa akken llan-t ad jebden-t aẓeṭṭa-nni akken ad nnejbaden lexyuḍ-nni akken ad ɛedlen ɣef yiwen ad d-ddmen-t imiren ifeggagen-nni ad rrnun-t sebɛa n yiɣunam ad kecmen iɣunam-nni daxel n uẓeṭṭa-nni, amezwaru deg lǧiha n wadda ad icid deg ufeggag n wadda i yesɛan tifla ad icud ɣur-s qqaren-asen-t timijday ad yegnu dinna ad tjebḍeḍ mi tekfiḍ s unejbud ad tlewwiḍ, ad tenḍeḍ deg ufeggag-nni n ufella, sebɛa-nni n yiɣunam yiwen yeṭṭef ɣer ufeggag-nni n wadda wayeḍ ɣer ufeggag n ufella sin ad ṭṭfen arruḥ yiwen ad yeṭṭef ilni wayeḍ ad teẓẓaḍeḍ yis-s, iɛelleq uzeṭṭa, tjebḍeḍ s tlata n yijebbaden ɣer lḥiḍ. Mi d-tezḍiḍ lqis n tlata n yiḍuḍan ad txedmeḍ tajebbaḍṭ yiwet seg lǧiha n ufella tayeḍ seg lǧiha n wadda ad teṭṭfeḍ ɣer trigliwin-nni, ad teṭṭfeḍ tayaẓilṭ ad tekkateḍ yiwen, yiwen, sin, sin; lexyuḍ ad teẓẓaḍeḍ s tyaẓilṭ-nni mi teččureḍ tiddi ad tenḍeḍ ad tɛiwḍeḍ ad tettiḍ winna n ufella wagi n wadda ad ittenneḍ deg-s. Afeggag ufella ad tefsiḍ seg-s; asmi ara yebdu d afeggag ufella ara ijemɛen aẓeṭṭa, asmi ara yekkfu d afeggag n wadda ara ijemɛen aẓeṭṭa.